Kakanyo e e dumalana le seane sa Setswana se se reng “molao go tsena wa thupa”. Mo metlheng ya Setswana sa maloba, makgowa a ise a tle mono, ka thuto ya Sekeresete, ‘monna’ e ne e le yo o rupileng. Fa monna a ne a sa rupa, o ne a bidiwa ‘mosimane’ go ya go ile. O ne a nyatsega, a bidiwa ka maina a tshotlo, e bile a sa letlelelwe go tsaya dikgang le banna ba ba rupileng, le fa e le go ja nabo. Pele pele le go nyala o ne a sa letlwe go nyala a ise a rupe. Motho yo o sa rupang o ne a sa tshwanela go itse sepe se se diragalang kwa bogwera, go fitlhelela a ya teng. Tsotlhe tse di diragalang koo e ne e le ‘khupamarama ke tla swa nayo’; phitlhela, kgomo ya serotswana. Magwane/Mapodi Legwane kgotsa lepodi ke motho yo o fa gare ga bosimane le bokau. Mo Setswaneng sa maloba ba ne ba tswala metseto, mme go gongwe ba tswale le meithatheletswane - letlalo le le gatlhwang mo lethekeng, mme le felela fa godimo ga mangole. Mo maitseboeng magwane a ne a tsamaya ka digopa, a tlhame dipina, a di opele. Go gongwe ba. ne ba tlhama dipina tse ka batho bangwe mo motseng; mme le fa ba ka go opela, o ne o sa ka ke wa ba sekisa. Fa ba ne ba ka tlhokela mongwe yo mogolo maitseo, bogolo ba ne ba ka kgwathisiwa; go diragatsa polelo e e reng “legwane ga le seke”, le seane se se reng “kgomo ya mosimane ke e nkgwe”. Le gale magwane a ne a leka go itshwara sentle, gonne go ne go itsiwe gore ba ba tshwenyang, kgotsa ba itshupa fa ba rata tshetsanyana, ba ne ba bewa leswabi, mme e re motlhang ba ya bogwera badisa ba bona ba fete ba ba ikatametse ka moretlwa go feta ba. bangwe, ba ba otlhaela boitshwaro jo ba neng ba ntse ba itshwara ka jona. Setlhaku Magwane a ne a a tle a phuthane, mme a tswele ka fa ntle ga motse. Ngwana wa kgosi, kgotsa fa a se yo, mongwe yo mogolwane ka matsalo, ke ene a neng a nna tlhogo ya mophato wa magwane. jalo ke ene a neng a laela gore go phuthegwe. Fa ba tsena koo ba ikgaoganya ditihopha di le pedi; go be go rengwa matlhaku, a bopelediwa go dira molelwane fa gare ga ditlhopha tse. Fa go tliwa setlhakung jaana, go a be go kgetlilwe ngata ya dithupa.